送楊帥赴詔
作者：敖陶孫
朝代：宋

paragraphs: 謂公目光謝牛背，公視赤子未脫綳。
謂公足跡躡龍尾，公守凍壁如癡蠅。
看公進退無一可，公欲自判何方憑。
邇來詔書下峻層，趣公入趁花底根。
腰龜杖節亦已了，持橐上雍須公能。
公言臣是江西獰，坐中十言九带棖。
滿朝貴人面雪色，可忍一一爲臣頳。
吉州城南水如澠，有蔞可絲魴可罾。
書生說食涎已滿，寄謝龍闕雙觚稜。
祝融海王神最靈，胡能呵霧遮前程。
堂堂大舸截江去，天吳擊鼓馮夷迎。
孰居其間爲此爭，東西欲奪公無情。
衆生焦灼大火聚，公但抱寶眠清冷。